text: Binyavanga Wainaina
  
  publiceret: 2021-04-27 08:47:14+02:00
  Binyavanga Wainaina var en kenyansk forfatter, som blev verdenskendt for sit satiriske essay How to write about Africa (2005, dansk titel: Hvordan man beskriver Afrika: en vejledning, 2007), som er det mest læste nogensinde i det engelske litterære tidsskrift Granta.
  I 2001 modtog han den prestigefyldte Caine Prize for African Writing og grundlagde i Kenya det indflydelsesrige tidsskrift for ny afrikansk litteratur, Kwani?. Han blev igen berømt i 2014 i Afrika og internationalt, da han offentligt erklærede sig som homoseksuel i et land, hvor homoseksuelle risikerede at blive retsforfulgt. Hans liv blev kort, men han nåde at skrive en præcis, morsom og bevægende selvbiografi, One Day I Will Write About This Place. A Memoir (2011).
  Wainaina blev uddannet i Kenya og Sydafrika og underviste i perioder på flere amerikanske universiteter, længst på Bard College, hvor han var leder af Chinua Achebe Center for African Writers. Han arbejdede i Ghana og Togo, men vendte altid tilbage til Kenya. Selvbiografen giver et enestående indblik i en begavet, ukonventionel og engageret forfatters livsforløb. Han elskede Kenyas mangfoldighed, almindelige menneskers livsvilje og opfindsomhed, og han begræd autoritære politikere og etnisk fanatisme. Wainaina blev beundret og dyrket som repræsentant for en ny generation af forfattere og intellektuelle i Afrika, som både var globalt orienteret og tog deres afrikanske identitet som en selvfølge.